George W. Campbell

George Washington Campbell (født 9. februar 1769 i Sutherland i Skottland, død 17. februar 1848 i Nashville i Tennessee) var en amerikansk advokat og demokratisk-republikansk politiker kjent som landets femte finansminister i perioden mellom 9. februar og 5. oktober 1814 under president James Madison.

Liv og virke

Bakgrunn
George Campbell utvandret fra Skottland til Nord-Carolina sammen med foreldrene sine i 1772, og i 1794 ble han uteksaminert fra College of New Jersey (nåværende Princeton University). Deretter studerte han rettsvitenskap og ble praktiserende advokat i Knoxville.

Politiker
I perioden mellom 1803 til 1809 var han medlem av representantenes hus fra Tennessee, før han forlot kongressen til fordel for dommerstilling i delstaten Tennessees høyeste domstol i 1811. Allerede samme år vendte han tilbake til Washington, D.C. som medlem av USAs senat for Tennessee, en stilling han hadde til 1814 da han ble utnevnt til landets neste finansminister av James Madison.

Statsfinansene i Campbells periode i finansdepartementet var i dårlig forfatning på grunn av den britisk-amerikanske krigen, og kongressen hadde ikke fornyet nasjonalbanken First Bank of the United States' tilstand etter 1811. Det var vanskelig å finne finansiering for krigføringen og Campbell måtte overbevise sine medborgere om å kjøpe obligasjoner. Storbritannia okkuperte i tillegg Washington, D.C. i september 1814, noe som gjorde at USAs kredittverdighet sank ytterligere. 

Campbell mislyktes i sine forsøk på å få inn mer penger gjennom salg av statsobligasjoner og gikk av som følge av dette i oktober 1814 etter åtte måneder i embetet, desillusjonert og ved dårlig helse.

Campbell var igjen senator i perioden fra 1815 til 1818, hvor han på det siste året var ordfører for senatets busjettkomité. Fra 1818 til 1821 var han USAs minister til det russiske keiserdømmet. George Washington Campbell forlot politikken til fordel for sin advokatpraksis helt til han døde den 17. februar 1848 i Nashville 79 år gammel. Han ble senere gravlagt ved Nashville City Cemetery. 

Campbell County i Tennessee er for øvrig oppkalt etter ham.

Referanser

Eksterne lenker 
 
 
  USTreas.gov – George W. Campbell (1814) – Biografien til Campbell hos U.S. Department of the Treasury.
  Millercenter.org – Alexander J. Dallas (1814–1816) – Biografien til Campbell hos Miller Center of Public Affairs.

USAs finansministre
Senatorer fra Tennessee
Kongressrepresentanter fra Tennessee
Diplomater fra USA
Advokater fra USA
Personer fra USA av skotsk opphav
Personer fra Highland
Personer fra Nord-Carolina
Personer fra Nashville